Manises celebrarà la Setmana de la Infància del 17 al 24 de novembre amb un fum de divertides activitats
14 de novembre de 2024

·El ple infantil del divendres donarà veu xiquetes, xiquets i adolescents del CLIAM per reivindicar els seus drets.

Manises, 17 de novembre de 2024-. Manises celebrarà la Setmana de la Infància del 17 al 24 de novembre. Cinema, xarrades, tallers i jocs formaran part d'una completa programació que girarà al voltant de menuts i menudes de la nostra localitat.

La regidora d'educació i infància Carmen Moreno ha explicat que "amb la Setmana de la Infància volem recordar a la ciutadania a importància dels nostres xiquets, xiquetes i adolescents. Hem d'escoltar-los per saber quines són les seues inquietuds i tractar de què Manises siga una ciutat més amable".

La primera activitat es celebrarà el diumenge 17 a les 18.00 h amb una sessió de cinema infantil en l'Auditori Germanies, on podran veure la pel·lícula “ Supermario:la película”.

El dilluns 18 es farà un taller de cuina en el centre Sociocultural Les Simetes, on xiquets i xiquetes cuinaran receptes saludables i divertides.

El claustre de la Casa de Cultura es convertirà en l'epicentre d'altres activitats. El dimarts 19 a les 19.00 h s'exposarà el panell d'experiències per al foment de l'acolliment familiar,i el dimecres 20 a les 18.00 h es presenta el llibre" Abecedari de la infància", un projecte en el qual han participat els col·legis de Manises i el consell d'Infància i adolescència. El llibre es distribuirà posteriorment en els centres escolars.

El dijous 21 hi haurà doble sessió, a les 18:30 h s'oferirà la xarrada "Alimentació saludable" impartida per pediatres i professionals de l'alimentació, i a la mateixa hora en la sala Vicent Ros es farà un taller de primers auxilis per a xiquets i xiquetes. Per poder participar en el taller és necessari fer la inscripció al mail: infancia@manises.es.

El saló de plens acollirà el divendres 22 a les 9:30 h, un ple infantil amb totes les xiquetes, xiquets i adolescents del CLIAM, els quals alçaran la veu perquè siguen escoltades les seues reivindicacions.

La Setmana de la Infància finalitzarà amb una activitat molt especial a l'aire lliure. D'11.00 a 14.00 h el carrer Ribarroja estarà tallat al trànsit, i xiquets i xiquetes podran participar en diversos jocs, unflables i tallers. A més les famílies podran gaudir d'un espectacle de Circ Cercavila de Disparatorio.

Tindre més espais lliures per jugar va ser una petició que va fer el CLIAM en el ple del consell del passat 1 de desembre, i amb "Infància al carrer" es plasma aquesta reivindicació dels menuts i menudes de Manises.